Xerilaꞌ ja nmakꞌij ja cꞌo rubiꞌ dedicación neꞌxi,
chi ncꞌuli chipan ja tinamit Jerusalén.
Jariꞌ tiempo rtiempo tew.
Ja cꞌa Jesús arjaꞌ rmajon binem chipan ja nimlaj templo xin Dios.
Cꞌo cꞌa jun pa rkan jay ja rubiꞌ nbixi xin Salomón neꞌxi,
triꞌ cꞌa rmajon wiꞌ binem.
Ja cꞌa raj Israel xequimoloꞌ quiꞌ trij in quibij tre:
—¿Nak tre tok matabij rubiꞌ chake?
Ja wi atat ja rat Cristo ni takꞌalasaj jutzꞌit chikawach,
xecheꞌ tre.
—Pro jariꞌ nbin chic chewe pro ja rixix xa maquinenimaj.
Nojel ja samaj ja nmajon rbanic ja bin chwe rmal ja Nataꞌ jariꞌ ncꞌutuwi nak inocnak wiꞌ.
Pro ixix xa maquinenimaj como ma ix tak ncarnelo ta caniꞌ nbin chic chewe.
Ja tak ncarnelo ejeꞌeꞌ nquicꞌaxaj ja nukul in ninquinimaj,
anin nenwajoꞌ,
bien wotak janiꞌ quinaꞌoj in ejeꞌeꞌ netreꞌ chwij.
Anin nyaꞌ chique ja utzlaj cꞌaslemal ja mta qꞌuisic trij,
ni maquebe wiꞌ chipan ja nimlaj rpokonal in majun nak ta xquelasan ta pa nukꞌaꞌ.
Ja Nataꞌ arjaꞌ xeyoꞌ chwe in arjaꞌ más kꞌaxnak chi na rchokꞌakꞌ chiquewach canojelal in majun nak ta xquelasan ta pa rukꞌaꞌ.
Anin xa ok junan ruqꞌuin ja Tatixel,
neꞌe ja Jesús chique.
Ja cꞌa raj Israel jutij chic quisicꞌlaꞌ abaj,
laj queqꞌuiak chic ja Jesús tzaꞌn abaj.
Ja cꞌa Jesús xbij chique:
—Anin qꞌuiy rwach ja samaj ja utzlaj samaj nbanon chewach ja yatajnak chwe rmal ja Nataꞌ chi xinban.
¿La xa rumac on jun utzlaj samaj xinban xa chewiꞌ tok newajoꞌ ninecamsaj?
neꞌ chique.
—Ma rmal ta jun samaj utz xaban chewiꞌ tok natkaqꞌuiak tzaꞌn abaj,
rumac chi xacoj awiꞌ como at Dios pro xwaꞌn at winak in ja neli xa naban ofender ja Dios,
xecheꞌ tre.
Ja cꞌa Jesús xbij chic chique:
—¿La ma tzꞌibtal can ta cꞌa chipan ja ley xin Dios ja cꞌol ewqꞌuin chi ja Dios arjaꞌ quewaꞌ xbij chique juleꞌ winak riꞌ?
—Anin xinbij chewe chi ix dios,
neꞌe ja Dios chique,
queriꞌ tzꞌibtal can.
Queriꞌ rbanic,
ja Dios arjaꞌ xbij chique chi e dios,
queriꞌ ja rtzobal Dios quicꞌaxaj in bien kotak chi ja rtzobal Dios mta moda xtiqꞌuextaj ta.
Ja cꞌa chwe anin,
Dios xinruchaꞌ in xinrutakto waweꞌ chwachꞌulew.
Ja cꞌa rejeꞌeꞌ wi bix chique chi e dios ¿nak cꞌa tre tok nebij ixix chwe chi xa ofensa rcꞌamonto tre ja Dios ja tok xinbij chi anin ja rin Ralcꞌwal Dios?
Ja samaj ja nmajon rbanic,
ja wi ma xin Nataꞌ ta ni cꞌa utz wariꞌ ja wi maquinenimaj.
Pro wi xin nataꞌ Dios ja samaj ja nmajon rbanic tenimaj cꞌa chi rxin arjaꞌ masqui matiyukeꞌ ecꞌuꞌx wqꞌuin anin.
Queriꞌ nwajoꞌ chewe utzcꞌa chi newotakij na chi ja Tatixel xa jun rbanon wqꞌuin in anin chakajaꞌ xa jun nbanon ruqꞌuin utzcꞌa chi nyukeꞌ ecꞌuꞌx wqꞌuin.
Queriꞌ xbij chique.
Jutij chic cajoꞌ ta quechap quecoj ta preso pro arjaꞌ xutoꞌel riꞌ pa quekꞌaꞌ.
Cꞌacꞌariꞌ be chic jutij ja Jesús chajuparaj ja binelyaꞌ Jordán.
Ja cꞌa tok xekaji triꞌ qꞌuejeꞌ wiꞌ.
Jariꞌ lugar triꞌ xeba̱n wiꞌ bautizar ja winak nabey rmal ja Juan.
E qꞌuiy ja winak xeꞌekaj ruqꞌuin ja Jesús in quewaꞌ quibij riꞌ:
—Ja Juan masqui mta milagro xuban can arjaꞌ pro ni katzij wiꞌ nojel ja rbin can tre ja Jesús leꞌ,
xecheꞌe.
In e qꞌuiy chique ja yukeꞌ quecꞌuꞌx ruqꞌuin triꞌ.